भक्तपुरको बाराही हल भत्काइँदै
भक्तपुरमा रहेको 'बाराही' सिनेमा हल भत्काइने भएको छ । ‍पुराना संरचना शैलीका हल चल्न छोडेपछि डेढ महिनायता 'बाराही' भत्काउन सुरु गरेको सञ्चालक बहादुर ताम्राकारको भनाइ छ ।
काठमाडौँ — भक्तपुरमा रहेको 'बाराही' सिनेमा हल भत्काइने भएको छ । ‍पुराना संरचना शैलीका हल चल्न छोडेपछि डेढ महिनायता 'बाराही' भत्काउन सुरु गरेको सञ्चालक बहादुर ताम्राकारको भनाइ छ ।'पहिलाको जस्तो पुरानो ढर्राको हल पनि चल्न छोड्यो । दर्शक आउन छाडे । त्यत्तिकै राख्नुभन्दा भत्काइँदिउँ भनेर भत्काइएको हो,'ताम्राकारले भने । २०६५ मा निर्माण भएको 'बाराही'लाई यसअघि अरु नै सञ्चालकले चलाउँथे । ताम्राकारले ०७० सालतिर हलको सञ्चालनको जिम्मेवारी लिएका थिए । 'बाराहीमा'मा तीन हल थिए । कुनैबेला बाराहीमा दर्शकको खचाखच भीड हुन्थ्यो । समयसँगै सेवा सुविधाले सम्पन्न मल्टिप्लेक्स हल सञ्चालनमा आएसँगै सिंगल थिएटरको अवधारणाका यी हल धमाधम बन्द हुन थालेका छन् ।कोभिडबीच पुराना अवधारणामा बनेका थुप्रै हल बन्द भए । जय नेपाल र कुमारी उदाहरण हुन् । यसबीच लामो इतिहास बोकेको विश्वज्योति र गोपीकृष्ण (मिरा र राधा) भने भत्किएर मल्टिप्लेक्समा परिणत भइ सञ्चालनमा आइसकेको छ । 